Gewonde man dreig paramedici met mes, verfbalgeweer | Maroela Media
Die mes waarmee die man paramedici gedreig het, is gedeeltelik sigbaar uit 'n plastieksak. Foto: ER24
'n Man wat met 'n mes in sy maag gesteek is, het die einste mes uitgepluk en paramedici daarmee gedreig voordat hy ook op hulle met 'n verfbalgeweer losgebrand het.
Werner Vermaak, woordvoerder van ER24, het gesê twee van hul paramedici het Donderdag kort voor 17:00 by 'n huis in Glenwood in Berea, Durban, aangekom. Die paramedici is ontbied nadat 'n 43-jarige man met 'n mes in sy maag gesteek is.
"By hul aankoms het die man se vrou en dogter vir hulle die hek na die huis opgemaak en die paramedici na die kombuis geneem waar hulle die man met 'n groot mes wat in sy maag ingesteek is aangetref het."
Die verfbalgeweer waarmee die man op paramedici losgebrand het. Foto: ER24
Volgens Vermaak het die man skielik die mes uit sy maag gepluk en paramedici begin dreig waarna die paramedici onmiddellik hulp ontbied het.
Die man het intussen 'n verfbalgeweer gaan haal en op paramedici en hul ambulans begin losbrand. Die ambulans is beskadig, maar die paramedici kon daarin slaag om skuiling te soek en is nie beseer nie.
Die polisie het kort daarna op die toneel aangekom en die man het later kalmeer.
Die ambulans is beskadig tydens die voorval. Foto: ER24
"Hy het egter behandeling geweier en wou net na 'n hospitaal geneem word.
"Hy is in 'n ander ER24-ambulans en onder polisiebewaking na 'n nabygeleë hospitaal geneem."
Vermaak het gesê ER24 sal 'n saak by die Umbilo-polisiestasie aanhangig maak. "Polisiebeamptes op die toneel het op die verfbalgeweer en ander moontlike bewysstukke beslag gelê."
Vermaak het gesê die twee paramedici was gelukkig om ongedeerd daarvan af te kom.
Durban ER24 KwaZulu-Natal
Ek kry altyd die Paramedici jammer want hulle weet nie in watse omstandighede hulle instap nie en tog moet hulle gaan help. Stank vir dank